ОТЧЕТ
за дейността на Фондация „Общност в помощ на зависимите“
за времето от 01.01.2021 г. до 31.12.2021 г.
1. Цели, мисия и ценности

Фондация „Общност в помощ на зависимите“, ЕИК: 206227448, със седалище и адрес на управление: гр. Габрово, площад „Белорусия”, № 2, е регистрирана в Регистъра на юридическите лица с нестопанска цел в обществена полза на 16.09.2020 г. 
Фондация „Общност в помощ на зависимите” е член на Световната организация на терапевтичните общности. 
1.1. Основни цели на Фондацията са:


-Изграждане на терапевтични и психо-социални рехабилитационни програми за лица, зависими към психоактивни вещества и други зависимости (хазарт, интернет и др.);

 

- Стимулиране и подкрепа на подрастващите/пълнолетните лица към здравословен начин на живот, без употреба/злоупотреба с наркотици, алкохол, тютюн и други психоактивни вещества /ПАВ/;



- Повишаване информираността на населението относно вредите, произтичащи от употребата на наркотици, алкохол, тютюн и други психоактивни вещества;



- Организиране и предоставяне на консултации и обучение на лица от изброените по-горе целеви групи, относно преодоляването на техните проблеми;


- Провеждане на консултации и/или терапия на родители – т. нар. „съ-зависими”, както и на други членове на семейството на лице, зависимо от ПАВ – съпруг/а, брат/сестра и т. н;



- Осъществяване на съвместни дейности чрез включване в проекти и партньорство с органите на местното самоуправление - общински и областни администрации, както и с органите на централната държавна администрация;



- Структуриране и разработване на индивидуални програми за работа със зависими лица и менторски програми за ръководене на зависими лица с цел преодоляване на различни зависимости – наркомании, алкохолизъм, хазартна зависимост, компютърна зависимост и др.;



- Осъществяване на дейности в изпълнение и в съответствие със стратегията „harm reduction”, насочени към намаляването на отрицателните социални и/или физически последици, свързани с различни човешки поведения, както законови, така и незаконни;


-Терапевтична работа с криминално проявени малолетни/ непълнолетни /пълнолетни лица и социална работа с лица с девиантно поведение;



- Да способства за изграждане на гражданско общество в България, да повишава чувствителността на обществото, институциите, професионалисти и общественици по проблемите на употребата на психоактивни вещества и вредните последици от нея, да способства за преодоляване на последиците от употребата на психоактивни вещества с цел съхраняване на психичното и физическото здраве на българина, да работи за здравното и социално благополучие на групи в неравностойно положение и на обществото като цяло;


- Инициативи във връзка със социалната интеграция и осигуряването на работа на лица, страдащи от психични/личностни разстройства вследствие от употребата на ПАВ;


- Развиване на благотворителна дейност;


- Подготовка и активизиране на обществото за всестранна защита на употребяващи наркотични вещества и зависими от тях лица, за тяхната терапия и социализация;


- Разработване, реализиране и отчитане на програми и проекти;


- Превантивна и рехабилитационна дейност с цел въздействие върху лицата, употребяващи ПАВ и инициативи в посока повишаване тяхната здравна култура, социална нагласа и култура;

1.2. Мисия

Дългосрочната мисия на Фондация „Общност в помощ на зависимите“ е да има възможността да предложи безплатна психосоциална рехабилитация на нуждаещите се зависими. Повечето от тях са в ситуация на реална бедност, поради начина си на живот и асоциално поведение: нямат образование, не могат да намерят реализация на трудовия пазар, нямат доходи, нямат перспектива. Това завихря каскада от ситуации на безизходност за зависимите, повишава нивата на демотивацията и социалната им депривация, увеличава асоциалните прояви, което превръща личностния проблем в проблем на обществото.

Свободният и напълно или частично безплатен достъп до рехабилитационна програма повишава в пъти възможностите за адекватно и резултативно въздействие върху психо-социалното поведение на тази целева група. Нашият опит до момента в тази посока също потвърждава този извод. Доказателство за значимостта на проблема и необходимостта от ресурси за преодоляването му е и предоставяната от държавата възможност за финансиране на центрове и програми, които работят в тази посока.
1.3. Ценности

Вярваме и изповядваме разбирането за равен и пълноправен достъп до специализирана психо-социална рехабилитация и квалифицирана терапевтична помощ на лицата със зависимости и в риск от зависимост. Затова продължаваме да търсим подкрепа от всички институции и организации, от които зависи всеки един български гражданин да има право на достъпно и качествено лечение. 

1.4. Дейност, партньорства, доброволчески инициативи
Фондация „Общност в помощ на зависимите” дава сериозна заявка за утвърждаването си като една от водещите общности в страната за работа със зависими лица и превенция на зависимости. По световна статистика от всички започнали лечение само 30% достигат до края на програмите. При нас е 50%. 30% според статистиката са и тези, които са рехабилитирани и са останали чисти след приключването на терапията. 
Фондацията поддържа успешни партньорства:

- с Превантивно-информационни центрове в страната, с които осъществява съвместни образователно-информационни срещи с ученици и техните родители за информация и превенция на зависимости и риск от употреба на наркотични вещества - София, Ловеч, Видин, Търново, Разград; 
- с Народно читалище „"Дядо Стойно-1927”, с. Поповци , на което помагаме с труд в доброволчески инициативи;
- с Народно читалище "Будителите 2017" за съвместни инициативи;
- със Спортна зала „Орловец” при спортни състезания;
- с Общински футболен клуб  „Янтра Габрово” и БФС – при организацията и провеждането на спортната инициатива „9:0 за хората срещу зависимостите“ 

- с Дневен център за деца и младежи с увреждания, на които помагаме с труд при различни дейности /почистване, пребоядисване на помещения и съоръжения и др./;
 - с Технически университет - Габрово за провеждане на учебна практика на студенти от специалност „Социални дейности”;

- с Община Габрово и ПИЦ при Община Габрово в множество съвместни инициативи – при организирането и провеждането на Спортно-терапевтичен лагер „9:0 за хората срещу зависимостите”, в инициативата „Приеми ме на село” /в която се включваме с доброволчески труд при реновирането на публични обекти  - чешми, автобусни спирко-заслони и др./, в инициативата за  велопоход „С колело за добро” във връзка с 26 юни – Международен ден за борба с наркоманиите и наркотрафика; при организирането на Благотворителен концерт за набиране на средства за рехабилитация на зависими, които нямат възможност да заплатят сами терапията;
- с най-голямата терапевтична общност в Европа „Кетеа”– Гърция, с която осъществяваме съвместни инициативи, обмяна на опит и подкрепа. Предстои установяването на партньорство между Община Габрово и община Солун по съвместна инициатива с „Кетеа”.
 2. Терапевтичен център „Свети Илия”, с. Поповци, община Габрово
2.1. База и програма
От м.май 2021 г. започна работа Терапевтичен център „Свети Илия” в село Поповци, разкрит от Фондация „Общност в помощ на зависимите“.  

Центърът предоставя високопрагова програма „Рестарт” за лечение на зависимост от алкохол, наркотични вещества, хазарт, хранителни разстройства. Програмата е резидентна, дългосрочна и прилага световно признат и доказан психосоциален терапевтичен модел за рехабилитация и ресоциализация на зависими. Тя включва интензивна работа в индивидуални и групови сесии – обучителни, психотерапевтични и сесии за развиване на практически умения, мотивация и личностно израстване.

Терапевтичният център има издадени всички необходими лицензи и разрешителни за извършването на дейността. Услугата се предоставя съгласно дадената в Допълнителните разпоредби на Закона за социалните услуги легална дефиниция на понятието „Терапия и рехабилитация“, в съответствие с приетата Национална стратегия за борба с наркотиците /2020-2024 г./ и във връзка със Споразумение за сътрудничество с Община Габрово и Фондация „Общност в помощ на зависимите”.  
Центърът представлява огромен затворен комплекс в съхранена природна и защитена социална среда /защитено жилище/ с повече от 20 стаи, всяка от които със собствен санитарен възел и съответните прилежащи общи пространства за терапия, обучения, изхранване, отдих и др. В него се предлага непрекъснато наблюдение и грижа за резидентите през цялото денонощие. Участниците в рехабилитационната програма следват специализиран терапевтичен режим, който включва индивидуално консултиране, групова работа, възстановяване и укрепване на навици, формиране на социална компетенстност и умения за интегриране в общността и социума. Личният дневен режим включва още грижа за себе си, за домакинството, редовни физически упражнения. Групите са базирани на модела за оказване на помощ и взаимопомощ, водени от специалистите в екипа, както и от семинари и терапевтични модули, които се презентират от външни специалисти.
Необходимата месечна сума за издръжката на 1 лице по програмата в Терапевтичния център е 2100 /две хиляди и сто/ лева. За повечето хора, нуждаещи се от специализирана терапевтична помощ, тази сума е непосилна или е свръхусилие. Това поставя особено остро въпроса за финансирането на дейността от други източници.
За краткото време на своето съществуване Терапевтичният център се утвърди като значима за региона базисна структура с много добри резултати, както по отношение на рехабилитационната програма и резидентите, така и по отношение на социално ангажираното ни участие в доброволчески дейности на територията на община Габрово, което е залог за завоюване на високо доверие от страна на местната общност и администрация към работата на центъра. 
2.2. Екип

Нашият екип е изграден от квалифицирани и лицензирани специалисти с дългогодишен опит в работата със зависимости и хранителни разстройства.
Към настоящия момент съставът е следният: 
- ръководител терапевтична програма, терапевт – 1 бр.

- терапевти – 3 бр.

- консултанти с личен опит – 4 бр.

- супервайзер – 1 бр.

- психиатър – 1 бр.

- медидинска сестра – 1 бр.

- административен директор – 1 бр.

- административен сътрудник /почасово/ – 1 бр. 

- ръководител база и логистика, с. Поповци – 1 бр.

- счетоводител – 1 бр.
· Доброволци 

- PR и координатор събития /психолог/ – 1 бр.
- социален работник – 1 бр.
- помощник-кухня и снабдяване – 1 бр.
· Предоставени от външни институции услуги и безплатни за нас
- актьор за театър-терапия – 1 бр.  

- учител по народни танци – 1 бр.
2.3. Дейност

От месец май 2021 г. Терапевтичен център „Свети Илия” работи по високопраговата програма „Рестарт”, чиято продължителност е 9 месеца. Първият резидент беше включен в програмата напълно безплатно, за да дадем анонс, че работим за кауза, а не за бизнес. 
Приетите по програмата през 2021 г. са 36.

Разходите за тях се покриват от фондацията, благодарение на дарения. Завършилите пълната програма могат да ползват напълно безплатно при необходимост услугите на Дневния център в града. 

Част от терапевтичната програма включва участие на резидентите в дейности и доброволчески инициативи, посочени в т.1 от дейността на Фондация „Общност в помощ на зависимите” /виж по-горе/. 
3. Дневен център за продължаваща ресоциализация в гр. Габрово


Дневният център е създаден за последваща ресоциализация и поддържаща подкрепа на резидентите, които са завършили цялата програма в Терапевтичен център „Свети Илия” и са излезли навън. Работата му е част от мониторинга и обратната връзка, които осъществяваме с резидентите, за да проследим резултатите им във времето, както и да сме на първа линия, ако имат нужда от подкрепа вече в реална социална среда. 

Базата е предоставена от Община Габрово, а дейността се финансира от фондацията, като е напълно безплатна за ползвателите.

4. Консултативен център в гр. Габрово

От месец септември 2021 г. Фондация „Общност в помощ на зависимите“ разработи и прилага, в партньорство с Община Габрово, Общински съвет по наркотични вещества – Габрово и Превантивно-информационен център при Община Габрово, Програма за психосоциална подкрепа на лица със зависимост и техните семейства „Преоткрий се“.

Програма „Преоткрий се“ е напълно безплатна програма за превенция, достъпна за всички нуждаещи се от помощ и подкрепа зависими и техните близки. Тя се осъществява в два пъти седмично. 
Базата за ползване е предоставена от ПИЦ при Община Габрово, а разходите за специалистите се покриват от Фондацията.
5. Финансиране

Цялостната дейност на Фондация „Общност в помощ на зависимите” /в това число Терапевтичен център „Свети Илия”, Дневен център и Консултативен център/ се осъществява благодарение на лични средства и дарения от близките на нуждаещите се. 

Малка част от средствата се набират от благотворителни инициативи и един спечелен проект до момента за устройване на социално предприятие за произвеждане на здравословна храна, предимно за задоволяване на собствените потребности при съставянето на хранителната диета на резидентите в терапевтичния център.

Непрекъснатото увеличаване на цените и несигурната икономическа ситуация, от една страна, и нарастващата необходимост и търсене на терапевтичните програми, които предлагаме, от друга страна, задават необходимостта от намирането на релевантно на нуждите финансиране. Това ще даде възможност да бъде запазено направеното с огромни усилия и отдаденост до момента, както и да бъде развита и разширена дейността на фондацията, особено по отношение на хората, които не могат да си позволят да заплатят терапията си сами. А сред зависимите броят им е преобладаващ. 
Приходите от дарения, постъпили в разкритата банкова сметка на Фондация „Общност в помощ на зависимите” за периода от 01.05.2021г. до 31.12.2021г. са в размер на 51 040,00 лв. Тази сума е крайно недостатъчна за издръжката и терапията за зависимите. През 2021г. голяма част от дейността на Фондацията се извършваше от доброволци, уверени в каузата и готови да помогнат на зависимите.
Фондация „Общност в помощ на зависимите” поддържа аналитична счетоводна отчетност и работи при пълна прозрачност на получаваните приходи и извършваните разходи. Използваният счетоводен програмен продукт е Workflow.
